Wir, Lupold, von gots gnaden hertzog ze Osterrich un̄ ze Steyr, herre ze Chreyen, uf dˀ
Marich un̄ ze Portenowe, ✳ graf ze Habspurg un̄ ze Kyburg ✳ und lantgraf in dem Obern
Elsasse, ✳ verjehen un̄ tuͦn chùnt allen den, ✳ die diesen brief an sehent ✳ oder hoͤrent lesen, daz
unser liebe swestˀ Agnes, ✳ von selben gots gnaden weilent chunigin ze Ungern, ✳ hat mit
unsers lieben herrē un̄ pruͦdˀ, des hochgeborn chunig Frid̄ von Rom, guͤten willen un̄
uͤrlob un̄ mit unserm ✳ un̄ aller unser pruͦdˀ guͤtem willen un̄ uͤrlob geloͤset von dem
erbern ritter Wernhern von Wolan ✳ um̄ zwenzich mark zwenzich stucke geltes uf
den guͤtern, ✳ die hie nach geschriben sint: ✳ in dem Aigen zu Lupfanch uf Chunrad Reien
guͤte ✳ zwen mutte roken, ✳ uf Ruͦdolfes Weber guͤte ein mutte roken, uf Burchart
Moser guͤte ✳ zehen viertail roken, ✳ uf Peter Pachman guͤte dri mutte rocken un̄
ein viertail, uf Ulrich̄ ✳ Rapreswile guͤte fùnf viertail rocken, ✳ uf Chunrad Meygˀ
guͤte ✳ druͤ viertail rocken, ✳ uf Arnold Pechen guͤte neun viertail rocken, uf
Chunrad̄ ✳ Elvingˀ guͤte zwei viertail rocken, uf Purchard Moser guͤte ✳ drey mùtte
habern un̄ ein viertail, ✳ uf Ulrich Rapreswile guͤte neun viertail habern, ✳ uf Petˀ
Pachmans guͤte zehen viertail ✳ habern, ✳ uf Chunr̄ ✳ Reygen un̄ Purchard Mosen guͤte ✳
ein mutte kern, ✳ uf Hainr̄ ✳ un̄ Wernlins Chomenˀ guͤte ✳ zwelif schilling sechs phennīg
fuͤr ein swin, daz sol nun schilling un̄ vier phenning wert sin, ✳ uf Chunr̄ guͤte
an dem Sinder neun schilling fuͤr ein swin, daz sol sehs schilling wert sin, uf
Chunr̄ Meigˀ guͤte ✳ zehen schilling fuͤr ein swin, ✳ daz sol siben schilling wert sin, ✳ uf
Purchard̄ ze Niderst guͤte nun schilling fuͤr vleisch, daz sin phant ist gewesen
von uns, ✳ und sol daz vorgeschriben guͤt mit unsers lieben hˀrē un̄ pruͦdˀ, chunig
✳ Frid̄ von Rom, guͤten willen un̄ uͤrlob un̄ mit unserm un̄ aller unser lieber
pruͤdˀ ✳ gantzen un̄ guͤten willen uͤrlob haben, nutzen un̄ niezzen ✳ un̄ allen irn
fruͤmen da mit ze schaffen, als lange un̄ wir oder unser pruͦdˀ un̄ erben daz
von ir loͤsen umb zwenzich mark silbers Zuͤrich gewichtes, als si daz von dem
vorgenanten erbern ritter hat erloͤset. ✳ wˀe abˀ daz, da got vor sei, ✳ daz die vor¬
genanten unser liebe swestˀ stuͤrbe, ✳ ê wir von ir daz vorgeschriben guͤt loͤsten, ✳ so
han wir ir erloubt, daz daz allez mit einandˀ sol vallen an daz chlostˀ gen Chunigs-
velde ✳ an allen irresal. un̄ sol ez daz chlostˀ haben mit unser un̄ mit aller unser
liebˀ pruͤdˀ un̄ erben guͤten willen ✳ ze abniezzen als lange, untz daz ez hat in
genomen ✳ die vorgenanten zwenzich mark, ✳ dar umb ez unser liebe swester hat
geloͤset, wan sie mit dem selben guͤte hat gesetzet irn un̄ ir wirtes, ✳ dem hoͤhen
un̄ des edeln chung Andres von Ungˀn jartag. ✳ un̄ ze einem uͤrchunde dˀ vor geschriben
dinge un̄ des uͤͤrlobs un̄ rechtes alz daz vorbeschaiden ist, han wir disen brief besigelt
mit unserm insigel, ✳ dˀ ✳ ist geben ze Prugge an sand Mertins tag, ✳ do man zalt von
Christes geburd dreutzehen hundert un̄ neunzehen jar. ✳